Anchorage
Store norske leksikon,Geografi,Verdens geografi,Nord- og Mellom-Amerika,USAs geografi,Byer i USA
Anchorage er den største byen i delstaten Alaska i USA, med 294 356 innbyggere (US Census, 2017), og ligger ved terskelfjorden Cook Inlet. Byen utgjør sammen med fylket Matanuska-Susitna en større byregion med cirka 402 000 innbyggere – drøye 54 prosent av Alaskas befolkning. Anchorage er vennskapsby med Tromsø.
Næringsliv Selv om Juneau er den offisielle hovedstaden i delstaten Alaska, er det flere statlig ansatte i Anchorage (cirka 6800) enn i Juneau (cirka 3800). Det er stor oljevirksomhet i tilknytning til lokale oljeforekomster ved Cook Inlet, og ved de store oljefunnene i Prudhoe Bay på Alaskas nordkyst i 1968 økte aktiviteten ytterligere i Anchorage. Byen har også annen industri, blant annet fiskehermetikk (laks).Byen er et viktig kommunikasjonssenter. Den internasjonale flyplassen – Ted Stevens Anchorage International Airport (TSAIA) – er verdens femte travleste flyplass for godstransport, bare forbigått av Hong Kong, Memphis, Shanghai og Seoul. Trafikken skyldes primært byens beliggenhet langs direkte flyruter mellom Asia og USA. Byen ble en viktig base for flyselskapet SAS da Polruten (København-Anchorage-Tokyo) ble åpnet i 1957. Historie Anchorage ble hovedkvarter for byggingen av Alaska-jernbanen i 1914–1923, og fikk bystatus i 1920. Byen vokste svært raskt etter at overkommandoen for forsvaret av Alaska ble etablert her under andre verdenskrig. Anchorage har også flere militærbaser, blant annet Elmendorf og Fort Richardson som i 2005 ble slått sammen med Kulis Air National Guard Base og er arbeidsplass for mer enn 8500 militære og sivile.Et kraftig jordskjelv i 1964 ødela 30 kvartaler, drepte ni mennesker og skadet flere hundre. To år etter skjelvet bodde det flere mennesker i byen enn før ulykken. Utdanning og kultur Anchorage Community College ble etablert i 1954, og ble fra 1976 statsuniversitet – University of Alaska Anchorage. Anchorage er hvert år startpunkt for verdens lengste sledehundløp, Iditarod. Les mer i Store norske leksikon Alaska Iditarod USAs geografi USAs befolkning USAs historie Økonomi og næringsliv i USA Eksterne lenker US Census Bureau: QuickFacts: Anchorage Municipality, Alaska.